Diari Oficial de la Generalitat Valenciana


Sumari del DOGV 4275, del 20-06-2002 (2002/5839)

RESOLUCIÓ de 29 de maig de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Generalitat Valenciana, a través de la Conselleria de Medi Ambient, i la Caixa d'Estalvis del Mediterrani, per a la promoció i foment en el sector empresarial de projectes d'interés mediambiental.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4275

Data del DOGV
:   20-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/5839


Data del document
:   29-05-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Medi Ambient
    * caixa d'estalvis
    * prevenció de la contaminació
    * cooperació administrativa

RESOLUCIÓ de 29 de maig de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Generalitat Valenciana, a través de la Conselleria de Medi Ambient, i la Caixa d'Estalvis del Mediterrani, per a la promoció i foment en el sector empresarial de projectes d'interés mediambiental. [2002/X5839]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Medi Ambient, i la Caixa d'Estalvis del Mediterrani, el 26 de novembre de 2001, un Conveni Marc de col·laboració per a la promoció i foment en el sector empresarial de projectes d'interés mediambiental, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0312/2002, i que figura com a annex d'esta resolució.
  
València, 29 de maig de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni marc de col·laboració entre la Generalitat Valenciana, a través de la Conselleria de Medi Ambient, i la Caixa d'Estalvis del Mediterrani, per a la promoció i foment en el sector empresarial de projectes d'interés mediambiental.
  
Alacant, 26 de novembre de 2001
  
Reunits:
  
D'una part, l'Hble. Sr. conseller de Medi Ambient, D. Fernando Modrego Caballero, segons Decret 6/2000, de 22 de maig, del president de la Generalitat Valenciana en nom i representació d'esta, facultat per a este acte per Acord del Govern Valencià de data 5 d'octubre de 2001.
  
I d'una altra, D. Vicente Sala Belló, en nom i representació de la Caixa d'Estalvis del Mediterrani, president de la mateixa, en sessió celebrada el dia 19 de febrer de 1998.
  
Exposen:
  
Que dins de les competències que la Conselleria de Medi Ambient té encomanades, li correspon l'acció d'impulsar actuacions que suposen el manteniment i la millora de les condicions mediambientals existents, sent un dels seus fins la implantació, promoció, dinamització i foment en la societat valenciana aquells comportaments i actituds que tendisquen a la consecució d'un desenvolupament sostenible, compatibilitzant la preservació dels importants valors naturals de la Comunitat Valenciana amb el desenvolupament econòmic racional propi d'una societat avançada com és la valenciana.
  
En este context, cal la introducció de bones pràctiques ambientals en el desenvolupament dels processos i dels productes de les empreses de la Comunitat, la qual cosa generarà importants estalvis dels costs socials externs (reducció d'emissions atmosfèriques, depuració d'aigües, disminució de sorolls, etc.) i augmentarà la competitivitat, la innovació i el prestigi social de les mateixes en un mercat global on els actius ambientals són cada vegada més valorats.
  
En conseqüència i en l'exercici de les competències que les normes atribuïxen a la Conselleria de Medi Ambient, es promou el present conveni amb l'objecte que el sector empresarial valencià a qui li és d'aplicació, s'adeqüe als requisits i necessitats ambientals exigibles.
  
Per la seua banda, la Caixa d'Estalvis del Mediterrani (CAM), dins de la seua obra social, ve desenvolupant una lloable tasca en matèria de medi ambient, sector en què és pionera i un referent en l'àmbit nacional en matèria de Centres Educatius i Programes Mediambientals, així com en la divulgació d'informació mediambiental utilitzant els avanços que proporcionen les noves tecnologies.
  
Així mateix, en el camp de col·laboració científica en matèria mediambiental, destaquen especialment, pel seu prestigi i rellevància internacional, les beques CAM-Fulbright per a l'ampliació dels estudis superiors en els Estats Units en l'àrea de Medi Ambient i Desenvolupament Sostenible.
  
Tota esta tasca en el camp mediambiental ha estat reconeguda pel Ministeri de Medi Ambient a través del recent atorgament del Premi Nacional d'Empresa i Medi Ambient de l'any 2001.
  
La Conselleria de Medi Ambient reconeix la transcendència social de l'esforç de la CAM en el camp mediambiental, àmbit en el qual es produïx una convergència d'interessos i objectius entre les dues institucions dirigits a la satisfacció d'unes demandes socials creixents. Demandes que exigixen una millora de la qualitat de vida, la qual passa pel ple desenvolupament de les capacitats dels ciutadans de la Comunitat Valenciana en un medi ambient adequat.
  
Esta concordança de metes justifica en tota la seua extensió la col·laboració entre les dues institucions a través del present conveni, el qual ha de contribuir a la consecució dels èxits mediambientals en els quals la Conselleria de Medi Ambient i la Caixa d'Estalvis del Mediterrani estan fortament compromeses, per la qual cosa ambdues parts acorden la formalització del conveni d'acord amb les següents
  
Clàusules:
  
Primera
  
El present Conveni Marc té per objecte establir el marc de col·laboració entre la Generalitat Valenciana, a través de la Conselleria de Medi Ambient, i la Caixa d'Estalvis del Mediterrani, per a promoure, fomentar i facilitar en el sector empresarial valencià aquells projectes d'inversió en matèria mediambiental que comporten una millora dels sistemes en ús, o innoven o adeqüen les seues estructures o processos productius a la vigent legislació mediambiental, i que es definixen en l'annex.
  
Segona
  
Podran ser beneficiàries les empreses de qualsevol sector econòmic, que tenint el seu domicili social a la Comunitat Valenciana, compten amb un o més centres productius en l'àmbit de l'esmentat territori a què afecte amb caràcter directe i immediat la inversió que es pretenga finançar acollint-se a este conveni.
  
Els projectes que pretenguen accedir als sistemes de finançament que regula este conveni s'hauran de presentar en la Conselleria de Medi Ambient.
  
Tercera
  
La Conselleria de Medi Ambient emetrà informe sobre els projectes mediambientals a finançar, que serà favorable si concorren en el mateix la viabilitat i el caràcter mediambiental de la inversió, garantint d'esta manera la procedència i naturalesa del projecte.
  
Este informe serà preceptiu i previ a la sol·licitud del suport financer, i s'emetrà dins del termini de 30 dies hàbils a comptar des del sendemà de la presentació del projecte.
  
Una vegada obtingut informe favorable es presentarà la sol·licitud de préstec en la Caixa d'Estalvis del Mediterrani.
  
Quarta
  
La Conselleria de Medi Ambient assumix l'obligació de difondre a través dels mitjans de comunicació convenients la present col·laboració amb la Caixa d'Estalvis del Mediterrani, assegurant la seua divulgació en tot l'àmbit de la Comunitat Valenciana.
  
Cinquena
  
La Conselleria de Medi Ambient prestarà la col·laboració requerida per la Caixa d'Estalvis del Mediterrani, quant a la formació i la divulgació als seus centres.
  
Sisena
  
La Caixa d'Estalvis del Mediterrani podrà finançar fins al 75% dels projectes d'inversió en matèria mediambiental, podent-se accedir a una subvenció per un import de fins al 25% restant del projecte a càrrec del pressupost de la Generalitat Valenciana, esta subvenció pot aplicar-se a l'amortització del capital del préstec, instrumentant-se per mitjà de convenis de desenrotllament o convocatòries d'ajudes.
  
Setena
  
Sense perjuí de la solvència patrimonial que puga ser exigible, si es necessitaren garanties complementàries les parts firmants del present conveni afavoriran als sol·licitants la gestió de les mateixes ant entitats de fiança en les condicions més avantatjoses possibles.
  
Huitena
  
El present conveni entrarà en vigor el dia de la seua firma i la seua duració sé estendrà fins a la seua denúncia per alguna de les parts.
  
Novena
  
Serà causa de resolució del present conveni a més de l'incompliment i mutu acord de les parts, qualsevol de les formes previstes en la legislació vigent que siguen aplicables al tema objecte d'este.
  
I en prova de conformitat amb quant antecedix, ambdues parts subscriuen el present Conveni en triple versió exemplar en el lloc i data en l'encapçalament expressats.
  
El conseller de Medio Ambiente,
  
FERNANDO MODREGO CABALLERO
  
El presidente de la CAM,
  
VICENTE SALA BELLÓ
  
Annex al conveni entre la Generalitat Valenciana, a través de la Conselleria de Medi Ambient, i la Caixa d'Estalvis del Mediterrani
  
Finançaments de projectes d'inversió en matèria mediambiental per part de la CAM
  
- Definició del tipus de projecte
  
Inversions de correcció en processos industrials o final de línia que donen com a conseqüència l'adaptació a les exigències ambientals de la normativa vigent.
  
Reconversió d'instal·lacions industrials per a la fabricació de productes nets mitjançant la incorporació de tecnologies netes o més netes.
  
Adquisició i instal·lació d'elements correctors de la contaminació destinats a disminuir o depurar emissions a l'atmosfera de pols, fums o gasos.
  
Inversions en equips i obres encaminades a la correcció d'efluents líquids, semilíquids i sòlids de procedència industrial.
  
Inversions encaminades a minimitzar el volum o la perillositat i contaminació dels residus generats en processos industrials i de depuració.
  
Instal·lacions per a l'eliminació o la valorització in situ de residus industrials.
  
Instal·lacions industrials per a la valorització de residus industrials.
  
Instal·lacions en sistemes de mesurament i control d'efluents líquids i gasosos.
  
Inversions industrials encaminades a la millora de la gestió ambiental.
  
Import total: 5.000 milions de PTA. (73.094.696,22 euros)
  
Línies de finançament:
  
1. Línia ICO (amb fons de mitjancer de l'Institut de Crèdit Oficial)
  
Import: fins a 200 milions de pessetes (1.202.024,21 euros)
  
Condicions: fins al 70% dels projectes d'inversió
  
Tipus d'interés: euribor 6 mesos + 0'25 punts percentuals
  
Comissió d'obertura: 0%
  
Comissió d'estudi: 0%
  
Termini: 5 anys (sense carència ó 1 de carència)
  
7 anys (sense carència ó 2 de carència)
  
Forma de pagament: mensual o trimestral
  
Amortització anticipada parcial o total: 0% (si coincidix amb les dates semestrals de revisió de tipus d'interés)
  
2. Línia CAM
  
Import: fins 100 milions de pessetes (601.012,10 . euros)
  
Condicions: fins al 75% dels projectes d'inversió
  
Tipus d'interés: euroribor any + 0'25 punts percentuals
  
Comissió d'obertura: 0'20%
  
Comissió d'estudi: 0%
  
Termini: fins a 7 anys amb 2 de carència
  
Forma de pagament: mensual o trimestral
  
Amortització anticipada parcial o total: parcial 0%, total 1%
  
3. Acomptes de subvencions
  
Possibilitat de pagament de bestreta de la subvenció, si no s'aplica a reduir capital de préstec.
  
Import: fins al 100% de la subvenció
  
Tipus d'interés: euribor 6 mesos + 0'25 punts percentuals
  
Comissió d'obertura: 0'20%
  
Comissió d'estudi: 0%
  
Termini: fins al cobrament de la subvenció
  
Forma de pagament: a venciment, interessos: trimestral
  
Amortització anticipada: total o parcial 0%.